《学独乐园为马都督题》
明代·钟芳

独乐园，岂堪学。乐者惟自知，学之非直乐。玉堂先生用意深，惜此名将守空漠。

昔年幽蓟控边陲，诘戎养士多雄略。碧草频蒐虎豹闲，雕弧仰射鹙鸧落。

士知颇牧堪倚仗，赤心誓死吞胡貉。自从抗疏逆天听，秋影寒江吊孤鹤。

主客俱忘竹有阴，卷舒无意云依壑。生平义气舆论归，剡荐几番腾隼鹗。

东南名胜帝业基，分典兵枢副攸托。况今虏情日叵测，籍名贡献恣侵掠。

狼红暂熄未足恃，所贵良猷得英霍。拊髀方廑旰食忧，殊才那得甘藜藿。

玉符临塞策奇勋，奴虏怛威长远却。长远却，壮士歌，金城千里高嵯峨。

世恩图报死不恨，岂学寒士耽丘阿。独乐园，重回首，瓮头已酿长春酒。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。